Judiopan jis jepapan pajal tsꞌa ꞌintsja Jesús ꞌyüꞌsa líjitsja sábado na,
nin jawas judiopan ma tsjiꞌ lajay.
Nin mpes quelel malala lajaytsja Jesús lal.
Lovin malala lajaytsja jupj lal.
Jesús yupj jis lal tjevele malala tulucj sábado na tjiꞌyüꞌsa la tjiji.
Tjevele:
—Mpapay newa tsjiꞌ liji.
Napj ꞌa newa tsjiꞌ lejay wa jupj jinwá.
Niná tjevele mpes,
judiopan jis jepapan po quelel jaꞌünantsja Jesús.
Más nin yólatsja quinam ca nin la mijicj.
Jesús tjiꞌyüꞌsa la tjiji sábado na,
nin jawas yupj jajütütj ma ca tsjiꞌ la mijicj judiopan.
Niná po ꞌin malálatsja yupj jis lal.
Jupj tjevele wa Dios jupj Popay,
mpes wa tsꞌa tjiꞌin.
Jupj tjevele mpes quelel véletsja jupj pꞌiyá püné jupj Popay Dios jinwá.
Yupj malala yólatsja mpes,
Jesús tjevele yupj jis lal.
Ninana tjevelá:
“Napj lejay ma polel la cüjay nasapmpa,
napj pꞌiyá quelel lejay mpes pꞌin.
Napj Dios Jatjam.
Napj nyuc Mpapay lijá,
nin pꞌin ꞌücj wa lejay napj.
Napj nin pꞌiyá lejay Mpapay liji jinwá.
Tꞌücꞌ way niná.
Mpapay quelel la niji.
Pjü jupj pꞌiyá lijá,
jupj nin ꞌyüsa liji tsjan niná jupj lijá.
Nasa pajal ꞌüsüs la tjiji jupj pajal püné mpes.
Más ꞌüsüs ca la mijis jupj pꞌa jawasiyá.
Nin liji na,
ca nin müꞌüsüs wa la mijis niná,
ne nin ca la mejay napj.
Nin ca la mijis jupj,
mpes nun nujola mpalas ma nusin ꞌyüsa ꞌonin ne nin lejay napj.
Mpapay sin jyünsa tecyaꞌlin̈,
mpatjam liji jupj.
Nin pꞌiyá lejay napj;
napj patja la sejay napj najas mpatjam.
Mpapay ntjeꞌaya wa ꞌücj la veles pjü mpes pjacj ne ꞌüsüs nyuca la tjajay,
pjacj ne malala nyuca la tjajay.
Mpapay pꞌiyá ma ca nin la mijis.
Mpapay jos pjü pajal ꞌüsüs pjac javelepj napj mpes,
jupj mpes ꞌüsüs javelepj jinwá.
Nin mpes ne ꞌaya nin lejay napj.
Ma ꞌüsüs pjac javelepj napj mpes,
nin pꞌiyá ma wa ꞌüsüs pjac javelepj jupj mpes.
Jupj nin tjejyama,
mpes nin.
”Nepénowa napj velé jin lajay,
japon wa nin tjejyama lal.
Ninana lajay,
nasa way patja yupj,
ne lovin ca mpatjam yupj Dios lal.
Lovin ma ca mvelé malala nyuca la tjajay yupj.
Püna tecyaꞌlin̈ jinwatsja Dios lal.
Pꞌa casá way quinam,
jupj lal topon mpes.
Lovin ca Dios lal mpatjam.
Tꞌücꞌ way niná.
Dios lal ma japon,
tecyaꞌlin̈ jinwá yupj quinam.
Pꞌa jyawca na,
yupj ca mpjacan̈ napj velé.
Yupj sin popa nepenowá ca la mijicj napj velé jinwá.
Napj velé jin lajay,
mpatjam ca yupj lovin.
Nin ca nsem pꞌa jawas.
Nasa way nin tepyala quinam.
Napj Dios Jatjam.
Tꞌücꞌ way niná.
”Mpapay ꞌücj liji pꞌa wa lo pütꞌüs.
Nin pꞌiyá ntjeꞌaya napj ꞌücj wa lejay la pꞌa lo pütꞌüs.
Jupj ntjeꞌaya ꞌücj la veles gente poꞌó pjacj ne ꞌüsüs nyuca la tjajay,
pjacj ne malala nyuca la tjajay.
Napj ꞌa yom,
gente popa pꞌiyá,
mpes ntjeꞌaya ꞌücj nin lejay napj.
Po ma nusey cꞌa tꞌas nun nin mpes.
Pꞌa jawas pjü tecyaꞌlin̈,
toc patja witjacj,
ca mpjacan̈ napj velé.
Tjepjyacan̈ na,
pjeꞌá ncul ca yupj.
ꞌÜsüs way la tjajay sin müjünsücj,
ca mpatjam niswá.
Malala nyuca la tjajay sin müjünsücj wa ca,
mopꞌin malala ca jis mpalas yupj.
Napj ca mvelé tꞌücꞌ way malala nyuca la tjajay yupj.
”Napj lejay,
ma polel la cüjay nasapj,
napj pꞌiyá quelel lejay mpes pꞌin.
Mpapay vele napj lal,
niná napj nin velé pꞌin.
Jupj jola jin velé ncu gente malala nyuca la tjajay.
Nin mpes napj velé yupj poꞌó tꞌücꞌ way.
Napj ma quelel lejay napj quelel le jaympa pꞌin.
Napj quelel lejay jupj jos jin.
Nin tjejyama jupj.
Napj nasapj cüwelé nun lal napj selé napj pꞌiyá poꞌó,
ma ca polel jus cülayé ncu tꞌücꞌ way niná napj velé.
Ma nasapj napj.
Pꞌa vele wa jupj selé napj nin poꞌó.
Napj selé jupj vele napj poꞌó,
tꞌücꞌ way.
”Juan niná napj nin velé poꞌó.
Nun pꞌiyá niyom sin tjajamá jis la veles Juan lal.
Jupj seletsja mpes tꞌücꞌ way tjevele napj nin poꞌó.
Napj ma nin nola ncu gente pꞌin javelepj Dios nin tjejyama.
Napj najas nun ca mponé napj lal.
Najas ca Dios lal mpatjaqué.
Nin mpes nin tjevelé Juan ꞌüsüs tjevele napj mpes.
Juan pajal ꞌüsüs nusin tjiꞌyüsa lis tjiji Dios poꞌó.
Jupj jyawca jinwatsja nun lal.
ꞌIyó je su müjǘ ꞌücj la nuc.
Nin pꞌiyá jupj tjevele mpes ꞌücj nusin tjiꞌyüsa Dios poꞌó.
Tsjicj way mpes ꞌücj nujisastsja pajal,
jupj nusin tjiꞌyüsa la tjiji mpes.
”Juan ꞌüsüs tjevele jupj seletsja napj nin poꞌó.
Pjaní waytsja jupj.
Pꞌa mpes wa nun ca jus nlayé Dios nin tjejyama.
Niná más ꞌüsüs Juan vele lal.
Niná napj pajal ꞌüsüs lejay Mpapay mpes.
Jupj ntjeꞌaya napj ca tꞌücꞌ la mejay,
niná pꞌiyá lejay napj.
Nin mpes wa nun ca jus nlayé Mpapay nin tjejyama.
”Mpapay tjevele wa napj mpes jupj selé mpes.
Nin tjejyama jupj.
Newa ma tjapjaꞌaqué jupj tjevelá.
Ma wa tjunucú jupj.
Ma wa nujos jupj tjevelá.
Nun ma quelel lojí jupj tjevelá.
Nin tjejyama jupj,
newa ma poné napj tꞌücꞌ velé.
Nun nujola Dios Popel nusin ꞌyüsa liji ꞌonin ne ꞌücj la pütꞌüs Dios lal lovin.
Nin mpes tülü way moꞌo welé Dios Popel.
Nun quelel nusin ꞌyüsa Dios tjevelá.
Tꞌücꞌ way Dios Popel pꞌiyá vele napj nin poꞌó.
Newa nin,
nun ma quelel poné napj lal.
Nun ma quelel poné napj polel nucopj pꞌyacj,
ꞌücj nu la pütꞌüs Dios lal.
”Ma nin nola gente pꞌin javelepj mpes napj nin poꞌó.
Ma nin nola ncu ꞌüsüs pjac javelepj napj nin poꞌó.
Nin pꞌin,
napj selé nun ma tꞌücꞌ way quelel lojí Dios.
Napj nujus nyuc,
mpes selé napj niná.
Napj quiꞌá tjacuwis Mpapay quiꞌá nin tjejyama mpes.
Newa nin,
nun ꞌücj jisas tulucj napj tjacuwis.
Pꞌa wa jupj sin nin ꞌucuy,
nun ca ꞌücj jisas nsem jupj tjacꞌ.
”Nun ma polel poné napj lal.
Nun po jisas pꞌa wa nun popa javelepj nun pajal ꞌüsüs.
Nun ma nin nujola Dios ma nin vele nun ꞌüsüs.
Dios pjaní jupj,
más püné jupj pjü jis lal.
Napj pꞌiyá ma ca malala mvelé nun poꞌó Mpapay wolapꞌaꞌá.
Ma nin nujola tꞌas.
Dios Popel Moisés tepyacá malala mveles ca nun poꞌó.
Nun nujola nun lojí Moisés tjijyüꞌtá,
ca ꞌüsüs nu mpalas.
Jupj tepyaca wa napj mpes.
Nun cüponé Moisés tepyacá,
cüponé catsja napj tꞌücꞌ tjevelé wa.
Mpes jupj popel ca mveles nun malala nyuca la tjüjí.
Nun ma poné jupj tepyacá,
mpes ma wa ca mponé napj velé”,
nin tjevele Jesús.